Elon Musk påstår hormonell prevensjon gjør kvinner overvektig og deprimert. Ikke riktig, kontrer norsk lege.
Musks uttalelser har skapt store reaksjoner på begge sider av debatten. – Hormonell prevensjon gjør deg feit, dobler risikoen for depresjon og tredobler risikoen for selvmord, skrev Musk på X.  Innlegget er sett av over 40 millioner. I kommentarene tok debatten om kvinnehelse fyr.  Musk hevder også at det er vitenskapelig enighet om påstandene, men at svært få vet om det.  Han viser til en artikkel i avisen Time. Der knyttes økt risiko for selvmord og prevensjon sammen. Han lenker også til en studie fra American Journal of Psychiatry. Den peker på at hormonell prevensjon dobler risikoen for selvmordsforsøk, og tredobler risikoen for selvmord.  Norsk lege uenig Innlegget har fått over 16.000 kommentarer. Der er det både refs og hyllest av Musks uttalelser. En av dem er den kjente anti-abortaktivisten Abby Johnson. Den amerikanske legen skriver at hun fikk hodepine av hormonell prevensjon. Hun hevder også at hun kunne blitt blind om hun ikke fikk behandling. Men det er langt fra alle som støtter Musks syn. – Stikk i strid med det Musk sier, så er det lite forskning som tyder på at kvinner går opp i vekt av hormonprevensjon, skriver lege og forfatter Nina Brochmann på Instagram. Hun sier sannsynligheten for at kvinner blir deprimerte ved bruk av slik prevensjon, er liten.  – Hormonprevensjon kan muligens øke risikoen for depresjon, særlig ved oppstart og for tenåringer. Men heldigvis virker det å gjelde et lite mindretall av brukere.  Hun tar også for seg studien Musk viser til, hva angår selvmord. Den fulgte nesten en halv million kvinner over et gjennomsnitt på over åtte år. Det tilsvarer 3,9 millioner leveår. Konklusjonen var at gruppen med hormonell prevensjon hadde 12 flere selvmord pr. en million bruker-år enn dem uten. – Risikoen var tredoblet, men altså ekstremt lav, skriver Brochmann. Brochmann sier til Aftenposten at det er bra at man får bedre kunnskap om bivirkninger gjennom flere store registerstudier.   – Funnene er imidlertid ikke entydige, og det er ikke slik Musk fremstiller det, at det er en bred vitenskapelig enighet om psykiske bivirkninger. Ikke vanlig bivirkning En del av årsaken til at mange kvinner ikke stoler på rådene som kommer fra helsevesenet, er at mange ikke blir tatt på alvor når de opplever psykiske bivirkninger, mener Brochmann. Hun mener leger og helsepersonell bør bli flinkere til å spørre om psykisk helse når de skriver ut slik prevensjon, og de må oppfordre til å ta kontakt hvis de mistenker bivirkninger. – Samtidig er det viktig å formidle at forskningen som har kommet de siste årene, ikke tyder på at dette er en vanlig bivirkning. Det er ikke noe kvinner flest trenger å bekymre seg for, sier hun.  – Kjipe bivirkninger på ett preparat betyr ikke at du ikke tåler hormonell prevensjon. Ofte hjelper det å bytte. 
Elon Musk mener hormonell prevensjon gir negative bivirkninger som vektøkning, depresjon, og økt selvmordsrisiko.  Mange kvinner reagerer på Musks uttalelser, og deler egne erfaringer om bivirkningene.  Nina Brochmann, lege og forfatter, mener at forskningen om bivirkninger ved hormonell prevensjon ikke er entydig, og at kvinner flest ikke trenger å bekymre seg.